Fælles holdning (EF) Nr. 58/2002

fastlagt af Rådet den 27. juni 2002

med henblik på vedtagelse af Europa-Parlamentets og Rådets forordning (EF) nr. .../2002 af ... om statistik over jernbanetransport

(2002/C 275 E/04)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 285,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter høring af Regionsudvalget,

efter proceduren i traktatens artikel 251(3), og

ud fra følgende betragtninger:

(1) Jernbaner er en vigtig del af Fællesskabets transportnet.

(2) Kommissionen har brug for statistikker over transport af gods og passagerer med jernbane for at kunne overvåge og udvikle den fælles transportpolitik samt de transportrelaterede dele af politikkerne vedrørende regionerne og de transeuropæiske net.

(3) Kommissionen har brug for statistikker over sikkerheden ved jernbanetransport for at kunne udarbejde og overvåge fællesskabsaktioner med hensyn til transportsikkerhed.

(4) Der er også brug for fællesskabsstatistikker over jernbanetransport for at udføre de overvågningsopgaver, der er omhandlet i artikel 10b i Rådets direktiv 91/440/EØF af 29. juli 1991 om udvikling af Fællesskabets jernbaner(4).

(5) Der bør indsamles fællesskabsstatistikker over alle transportformer på grundlag af fælles begreber og standarder med det formål at opnå størst mulig sammenlignelighed mellem transportformerne.

(6) Omstruktureringen af jernbanesektoren i henhold til direktiv 91/440/EØF og den kendsgerning, at databehovet har ændret sig for Kommissionen og andre brugere af fællesskabsstatistikker over jernbanetransport, betyder, at bestemmelserne i Rådets direktiv 80/1177/EØF af 4. december 1980 om statistisk registrering af godstransporten med jernbane inden for rammerne af en regional statistik(5) er forældede, for så vidt angår indsamling af statistiske oplysninger fra bestemte hovedjernbanenetforvaltninger.

(7) Sameksistensen af offentligt og privat ejede jernbanevirksomheder, som opererer på et kommercielt organiseret jernbanetransportmarked, kræver, at det klart fastlægges, hvilke statistiske oplysninger der skal leveres af alle jernbanevirksomheder og formidles af Eurostat.

(8) I overensstemmelse med subsidiaritetsprincippet, jf. traktatens artikel 5, er fastsættelsen af fælles statistiske standarder, som gør det muligt at producere harmoniserede data, en handling, som bedre kan gennemføres på fællesskabsplan. Disse standarder bør anvendes i hver medlemsstat under opsyn af de organer og institutioner, der er ansvarlige for udarbejdelse af officielle statistikker.

(9) Rådets forordning (EF) nr. 322/97 af 17. februar 1997 om fællesskabsstatistikker(6) udgør referencerammen for de bestemmelser, der fastsættes ved denne forordning.

(10) De nødvendige foranstaltninger til gennemførelse af denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(7).

(11) Udvalget for Det Statistiske Program, der er nedsat ved Rådets afgørelse 89/382/EØF, Euratom af 19. juni 1989 om nedsættelse af et udvalg for De Europæiske Fællesskabers statistiske program(8), er blevet hørt i overensstemmelse med artikel 3 i nævnte afgørelse -

UDSTEDT FØLGENDE FORORDNING:

Artikel 1

Formål

Formålet med denne forordning er at opstille fælles regler for udarbejdelse af fællesskabsstatistikker over jernbanetransport.

Artikel 2

Anvendelsesområde

Denne forordning omfatter alle jernbaner i Fællesskabet. Hver medlemsstat indberetter statistiske oplysninger om jernbanetransporten på sit nationale område. Opererer en jernbanevirksomhed i mere end én medlemsstat, skal de nationale myndigheder anmode virksomheden om at indberette særskilte data for hver medlemsstat, således at der kan udarbejdes statistikker for de enkelte medlemsstater.

Medlemsstaterne kan undtage følgende jernbanevirksomheder fra denne forordnings anvendelsesområde:

a) jernbanevirksomheder, som udelukkende eller hovedsagelig opererer inden for industrianlæg eller lignende anlæg, herunder havne

b) jernbanevirksomheder, som hovedsagelig drives for at tilgodese jernbanehistoriske og turistmæssige formål, f.eks. veteranjernbaner.

Artikel 3

Definitioner

1. I denne forordning forstås ved:

a) "indberettende land": den medlemsstat, der indberetter data til Eurostat

b) "nationale myndigheder": de nationale statistiske kontorer og andre organer, som i de enkelte medlemsstater er ansvarlige for udarbejdelsen af fællesskabsstatistikker

c) "jernbanevirksomhed": enhver offentlig eller privat virksomhed, som leverer tjenesteydelser i forbindelse med transport af gods og/eller passagerer med jernbane.

2. Definitionerne i stk. 1 kan tilpasses, og supplerende definitioner, som måtte være nødvendige for at sikre en harmonisering af statistikkerne, kan vedtages efter proceduren i artikel 11, stk. 2.

Artikel 4

Indsamling af data

1. De statistikker, der skal indsamles, er angivet i bilagene til denne forordning. De omfatter følgende typer data:

a) årlige statistikker over godstransport - detaljeret indberetning (bilag A)

b) årlige statistikker over godstransport - forenklet indberetning (bilag B)

c) årlige statistikker over passagertransport - detaljeret indberetning (bilag C)

d) årlige statistikker over passagertransport - forenklet indberetning (bilag D)

e) kvartalsvise statistikker over gods- og passagertransport (bilag E)

f) regionale statistikker over gods- og passagertransport (bilag F)

g) statistikker over trafikstrømme på jernbanenettet (bilag G)

h) statistikker over ulykker (bilag H).

2. I bilag B og D er angivet kravene til forenklet indberetning, der kan anvendes af medlemsstaterne som alternativ til den normale detaljerede indberetning efter bilag A og C, for virksomheder, hvis samlede gods- eller passagertransport udgør mindre end henholdsvis 500 mio. ton-km eller 200 mio. passager-km. Disse tærskler kan tilpasses efter proceduren i artikel 11, stk. 2.

3. Medlemsstaterne skal også fremlægge en liste over de jernbanevirksomheder, for hvilke der leveres statistikker, som angivet i bilag I.

4. I forbindelse med denne forordning skal gods klassificeres i overensstemmelse med bilag J. Farligt gods skal desuden klassificeres i overensstemmelse med bilag K.

5. Bilagenes indhold kan tilpasses efter proceduren i artikel 11, stk. 2.

Artikel 5

Datakilder

1. Medlemsstaterne udpeger en offentlig eller privat organisation til at deltage i indsamlingen af de data, der kræves i henhold til denne forordning.

2. De nødvendige data kan tilvejebringes ved anvendelse af en eller flere af følgende kilder:

a) obligatoriske undersøgelser

b) administrative data, herunder data indsamlet af tilsynsmyndighederne

c) statistiske beregningsmetoder

d) data leveret af brancheorganisationer inden for jernbanesektoren

e) ad hoc-undersøgelser.

3. De nationale myndigheder træffer foranstaltninger for at koordinere de anvendte datakilder og sikre kvaliteten af de statistikker, der indberettes til Eurostat.

Artikel 6

Indberetning af statistikker til Eurostat

1. Medlemsstaterne skal indberette de statistikker, der er omhandlet i artikel 4, til Eurostat.

2. Procedurerne for indberetning af de statistikker, der er omhandlet i artikel 4, fastlægges efter proceduren i artikel 11, stk. 2.

Artikel 7

Formidling af data

1. Fællesskabsstatistikker baseret på de data, der er angivet i bilag A til H til denne forordning, formidles af Eurostat. I den forbindelse og i betragtning af de forhold, der er karakteristiske for det europæiske jernbanemarked, må data, der anses for at være fortrolige i henhold til artikel 13, stk. 1, i Rådets forordning (EF) nr. 322/97, kun offentliggøres, hvis:

a) dataene allerede er offentligt tilgængelige i medlemsstaterne, eller

b) de pågældende virksomheder på forhånd har givet udtrykkelig tilladelse til denne offentliggørelse.

De nationale myndigheder skal anmode sådanne virksomheder om tilladelse til at offentliggøre de ønskede data og skal informere Eurostat om resultatet af denne anmodning, når dataene fremsendes til Eurostat.

2. De oplysninger, der indberettes i henhold til bilag I, må ikke videregives.

Artikel 8

Statistikkernes kvalitet

1. For at bistå medlemsstaterne med at opretholde kvaliteten af statistikkerne over jernbanetransport udarbejder og offentliggør Eurostat metodologiske anbefalinger. Disse anbefalinger skal tage hensyn til bedste praksis hos de nationale myndigheder, jernbanevirksomhederne og brancheorganisationerne inden for jernbanesektoren.

2. Kvaliteten af de statistiske data evalueres af Eurostat. I dette øjemed leverer medlemsstaterne på Eurostats anmodning oplysninger om de metoder, der er anvendt til at udarbejde statistikkerne.

Artikel 9

Rapport

Når der er indsamlet data i tre år, sender Kommissionen Europa-Parlamentet og Rådet en rapport om de erfaringer, der er indhøstet i forbindelse med det arbejde, der er udført i medfør af denne forordning, om nødvendigt ledsaget af passende forslag. Rapporten skal indeholde resultaterne af den kvalitetsevaluering, der er omhandlet artikel 8. Den skal indeholde en evaluering af, hvilke konsekvenser anvendelsen i denne forordning af bestemmelserne i forordning (EF) nr. 322/97 vedrørende statistisk fortrolighed har for kvaliteten af jernbanestatistikkerne. Den skal også indeholde en evaluering af fordelene ved at have statistiske oplysninger til rådighed på dette område, omkostningerne i forbindelse med udarbejdelsen af disse statistikker og den byrde, dette medfører for virksomhederne.

Artikel 10

Gennemførelsesprocedurer

Følgende gennemførelsesforanstaltninger træffes efter proceduren i artikel 11, stk. 2:

a) tilpasning af tærsklerne for forenklet indberetning (artikel 4)

b) tilpasning af definitionerne og vedtagelse af yderligere definitioner (artikel 3)

c) tilpasning af bilagenes indhold (artikel 4)

d) procedurer for indberetning af data til Eurostat (artikel 6)

e) retningslinjer for rapporter om kvaliteten og sammenligneligheden af resultaterne (artikel 8 og 9).

Artikel 11

Procedure

1. Kommissionen bistås af Udvalget for Det Statistiske Program, som er nedsat ved artikel 1 i Rådets afgørelse 89/382/EØF, Euratom.

2. Når der henvises til dette stykke, anvendes artikel 5 og 7 i afgørelse 1999/468/EF, jf. dennes artikel 8.

Perioden i artikel 5, stk. 6, i afgørelse 1999/468/EF fastsættes til 3 måneder.

3. Udvalget vedtager selv sin forretningsorden.

Artikel 12

Direktiv 80/1177/EØF

1. Medlemsstaterne indberetter resultaterne for 2002 i overensstemmelse med direktiv 80/1177/EØF.

2. Direktiv 80/1177/EØF ophæves med virkning fra 1. januar 2003.

Artikel 13

Ikrafttræden

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 180 E af 26.6.2001, s. 94.

(2) EFT C 221 af 7.8.2001, s. 63.

(3) Europa-Parlamentets udtalelse af 4. September 2001 (EFT C 72 E af 21.3.2001, s. 58), Rådets fælles holdning af 27. juni 2002 og Europa-Parlamentets afgørelse af ... (endnu ikke offentliggjort i EFT).

(4) EFT L 237 af 24.8.1991, s. 25. Senest ændret ved Europa-Parlamentets og Rådets direktiv 2001/12/EF (EFT L 75 af 15.3.2001, s. 1).

(5) EFT L 350 af 23.12.1980, s. 23. Senest ændret ved tiltrædelsesakten af 1994.

(6) EFT L 52 af 22.2.1997, s. 1.

(7) EFT L 184 af 17.7.1999, s. 23.

(8) EFT L 181 af 28.6.1989, s. 47.

BILAG A

ÅRLIG STATISTIK OVER GODSTRANSPORT - DETALJERET INDBERETNING

>TABELPOSITION>

BILAG B

ÅRLIGE STATISTIKKER OVER GODSTRANSPORT - FORENKLET INDBERETNING

>TABELPOSITION>

BILAG C

ÅRLIGE STATISTIKKER OVER PASSAGERTRANSPORT - DETALJERET INDBERETNING

>TABELPOSITION>

BILAG D

ÅRLIGE STATISTIKKER OVER PASSAGERTRANSPORT - FORENKLET INDBERETNING

>TABELPOSITION>

BILAG E

KVARTALSSTATISTIKKER OVER GODS- OG PASSAGERTRANSPORT

>TABELPOSITION>

BILAG F

REGIONALE STATISTIKKER OVER GODS- OG PASSAGERTRANSPORT

>TABELPOSITION>

BILAG G

STATISTIKKER OVER TRAFIKSTRØMME PÅ JERNBANENETTET

>TABELPOSITION>

BILAG H

ULYKKESSTATISTIKKER

>TABELPOSITION>

BILAG I

LISTE OVER JERNBANEVIRKSOMHEDER

>TABELPOSITION>

>TABELPOSITION>

BILAG J

KLASSIFIKATION AF GODS

Følgende varegrupper skal anvendes, indtil der er opstillet en ny nomenklatur efter proceduren i artikel 11, stk. 2.

>TABELPOSITION>

BILAG K

KLASSIFIKATION AF FARLIGT GODS

1. Eksplosivstoffer og genstande med eksplosivstof

2. Komprimerede, fordråbede eller under tryk opløste gasser

3. Brandfarlige væsker

4.1. Brandfarlige faste stoffer

4.2. Selvantændelige stoffer

4.3. Stoffer som ved kontakt med vand udvikler brandfarlige gasser

5.1. Oxiderende (brandnærende) stoffer

5.2. Organiske peroxider

6.1. Giftige stoffer

6.2. Smittefarlige stoffer

7. Radioaktive stoffer

8. Ætsende stoffer

9. Diverse farlige stoffer og genstande

NB:

Der er her tale om de kategorier, som er defineret i reglementet for international befordring af farligt gods med jernbane (som regel omtalt under forkortelsen RID), og som er indført ved Rådets direktiv 96/49/EF af 23. juli 1996 om indbyrdes tilnærmelse af medlemsstaternes lovgivning om jernbanebefordring af farligt gods og senere ændringer(1).

(1) EFT L 235 af 17.9.1996, s. 25. Senest ændret ved Kommissionens direktiv 2001/6/EF (EFT L 30 af 1.2.2001, s. 42).

RÅDETS BEGRUNDELSE

I. INDLEDNING

Under henvisning til artikel 285 i EF-traktaten og inden for rammerne af den fælles beslutningsprocedure, jf. artikel 251 i EF-traktaten, vedtog Rådet sin fælles holdning til et udkast til forordning om statistik over jernbanetransport den 27. juni 2002.

Rådet har ved fastlæggelsen af sin holdning taget hensyn til Europa-Parlamentets førstebehandlingsudtalelse af 4. september 2001(1) og Det Økonomiske og Sociale Udvalgs udtalelse af 30. maj 2001(2). Regionsudvalget har givet afkald på sin ret til at afgive udtalelse(3).

Formålet med udkastet til forordning er at sikre pålidelige, omfattende og harmoniserede fællesskabsstatistikker over jernbanetransport for at overvåge udviklingen inden for jernbanesektoren og støtte forberedelsen af den fremtidige indsats. Dette vil også bidrage betydeligt til øget sikkerhed inden for jernbanetransporten. Forordningen fastlægger således et sæt af fælles regler for statistik over jernbanetransport samt detaljerede specifikationer for et sæt af statistiske tabeller, der skal forelægges. Den skal erstatte Rådets direktiv 80/1177/EØF.

II. ANALYSE AF DEN FÆLLES HOLDNING

Rådet støtter helhjertet det generelle formål med og indhold af Kommissionens forslag. Det mener især under hensyn til den nylige udvikling i lovgivningsrammen for udviklingen af Fællesskabets jernbaner, at bedre fællesskabsstatistikker over jernbanetransport i høj grad er et nødvendigt og værdifuldt redskab med henblik på en bedre analyse af udviklingen i jernbanesektoren og en bedre planlægning af den fremtidige indsats, og de kan desuden udgøre et bidrag til at øge sikkerheden inden for denne transportform.

Rådet blev under drøftelserne konfronteret med et krav om, at der på passende vis træffes de sædvanlige foranstaltninger til sikring af fortroligheden af de enkelte virksomheders statistiske data. Derfor fastsætter Rådets fælles holdning (i artikel 7) strengere fortrolighedsbestemmelser om Eurostats anvendelse og formidling af statistiske data: jernbanevirksomheder skal nu på forhånd give tilladelse til, at der offentliggøres data som angivet i bilag A-H. Bestemmelserne om formidling af sådanne data er nu baseret på artikel 13, stk. 1, om statistisk fortrolighed i Rådets forordning (EF) nr. 322/97 om EF-statistikker.

Rådets fælles holdning indeholder desuden også følgende ændringer:

- Som følge af ændringen i artikel 7 er der tilføjet en bestemmelse i artikel 9: den rapport, som Kommissionen skal forelægge i henhold til denne artikel tre år efter forordningens ikrafttræden, skal nu også indeholde en evaluering af, "hvilke konsekvenser anvendelsen i denne forordning af bestemmelserne i forordning (EF) nr. 322/97 vedrørende statistisk fortrolighed har for kvaliteten af jernbanestatistikkerne".

- For at undgå forskelsbehandling mellem mindre jernbanevirksomheder i forskellige medlemsstater er tredje led i artikel 2 blevet slettet; den pågældende bestemmelse undtog virksomheder fra alle indberetningskrav, hvis deres aktiviteter tilsammen tegner sig for mindre end 2 % af det nationale marked - og forskelsbehandler derved effektivt mindre jernbanevirksomheder, der opererer på mindre nationale markeder. I stedet er der tilføjet en absolut tærskel i artikel 4, stk. 2, som tillader mindre virksomheder, der falder under denne tærskel, at foretage en forenklet indberetning.

Den klare fordel ved disse ændringer er, at der kommer flere oplysninger ud om nye virksomheder og virksomheder under opbygning, som ofte er små (og som ville havde været fuldstændig undtaget fra indberetningskrav i det oprindelige forslag).

- Der er foretaget flere mindre ændringer i bilagene i forbindelse med datoerne for gennemførelse af de forskellige indberetningskrav, idet visse indberetningskrav af fortrolighedshensyn er gjort frivillige i stedet for obligatoriske, samt ændringer, der er nødvendige for at forbedre overensstemmelsen med forslaget til direktiv om jernbanesikkerhed (KOM(2002) 21 endelig).

Europa-Parlamentets ændringer

Rådet har accepteret tre af de fem ændringer, som Europa-Parlamentet har vedtaget: ændring 1, 2 og 5.

Rådet har forkastet ændring 3, der kræver indsamling af yderligere statistikker over investeringer i jernbaneinfrastrukturnet, samt ændring 4, der kræver en mere detaljeret oversigt over de passagertogstyper, der indgår i statistikkerne. Rådet mener, at fordelene ved indsamling af så detaljerede oplysninger ikke opvejer den betydelige administrative byrde, som dette yderligere krav vil lægge på de pågældende jernbanevirksomheder og -myndigheder.

(1) Endnu ikke offentliggjort i EFT.

(2) EFT C 221 af 7.8.2001, s. 63.

(3) Skrivelse af 18. april 2001.